În fine, economiștii, politicienii și jurnaliștii afirmă adesea că acest ,,stat strateg'' trebuie să coordoneze și să sprijine inițiativele private pe diverse căi: crearea unor rețele de întreprinzători, discursuri mobilizatoare în favoarea unor proiecte strategice (răspândirea Internetului, încheierea unor ,,acorduri sociale''), subvenționare unor progame de cercetare-dezvoltare ș.a.m.d.   În ceea ce privește România, concepția etatistă este în continuare foarte influentă, fiind împărtășită de de o mare parte a elitelor academice și economice, de numeroși politicieni și, în general, de generația adultă din România, care nu se pot debarasa de trecutul comunist, rămân receptive la ideile de colectivism, paternalism și egalitarism și rezistă reformelor politice, economice și morale necesare pentru finalizarea tranziției la economia de piață.